Aftenens store vinder - set bredt - er Socialdemokratiet, der i Nordjylland vinder 14 mandater mere end i 2013.

Det er gået op, og det er gået ned rundt om i kommunerne. På Mors, i Jammerbugt, i Frederikshavn og i Aalborg har Venstre og Socialdemokratiet sikret sig henholdsvis to borgmesterposter via absolutte flertal. Men ser man samlet på alle de nordjyske kommuner, er der en helt klar vinder. Socialdemokratiet kommer samlet til at sidde på 127 af de 283 mandater, der er blevet fordelt i kommunerne. Det er en fremgang på hele 14 mandater. Radikale taber samlet set et enkelt mandat, Konservative taber to og det samme gør Liberal Alliance, der kun bliver repræsenteret i Thisted. Thisted er i øvrigt også det eneste sted, Alternativet får en plads. Venstre får samlet 105 pladser i de nordjyske byråd og kommunalbestyrelser. Det er en fremgang på to mandater. De store tabere i mandatpuslespillet er SF, Enhedslisten og lokallisterne. SF og lokallisterne går hver samlet fem mandater tilbage, mens Enhedslisten mister fire mandater samlet set i Nordjylland. Nye Borgerlige kommer ikke ind i nogle af de nordjyske byråd.